Shalom, ystävät! Olen Juudean autiomaassa.
Hienoa, että voin puhua teille täältä Israelista!
Toivon, ja uskon, että saatte tänään vahvan sanoman -
ja täydellisen parantumisen sielullenne ja ruumiillenne -
Jeesuksen Kristuksen nimessä.
Luen teille Luuk. 4:1-2.
"Sitten Jeesus täynnä Pyhää Henkeä palasi Jordanilta,
ja Henki kuljetti häntä erämaassa,
ja perkele kiusasi häntä neljäkymmentä päivää."
Joskus joudumme erämaahan. Mitä erämaassa tapahtuu?
Täällä ei ole vettä, ja on kuuma.
Autiomaassa olemme neuvottomia,
koska haluaisimme juoda, mutta ei ole vettä.
Jos emme ole ottaneet vettä mukaan.
Puhun kuitenkin nyt hengellisestä tilasta.
Joskus meistä tuntuu siltä, että olemme erämaassa.
Yritämme sitoa saatanan, ja karkottaa hänet.
Yritämme taistella hyvän taistelun uskossa,
mutta mistään ei tule mitään. Emme ymmärrä miksi.
Pyhä Henki johdattaa meidät tosikertomukseen Jeesuksesta.
"Henki kuljetti häntä erämaassa..."
Kun kuljemme erämaassa vaikeissa olosuhteissa,
ja saatana hyökkää ja houkuttelee, me vahvistumme.
Siksi Paavali sanoi: "Heikkoudessani olen vahva".
"Heikkoudessani Jumalan voima täyttää minut."
"Heikkoudessa Herran armo toimii kauttani,
ja näen, että Jumala johdattaa minua tässä autiomaassa -
ja tuo minut pois täältä voittoisana."
Pyhä Henki johdatti Jeesuksen erämaahan.
Siellä saatana kiusasi Häntä.
"Eikä hän syönyt mitään niinä päivinä,
mutta kun ne olivat päättyneet, tuli hänen nälkä.
Niin perkele sanoi hänelle: 'Jos sinä olet Jumalan Poika,
niin sano tälle kivelle, että se muuttuu leiväksi'.
Jeesus vastasi hänelle:
'Kirjoitettu on: Ei ihminen elä ainoastaan leivästä'."
Saatana kiusaa myös Jumalan lapsia, Jeesuksen opetuslapsia.
Joskus Pyhä Henki johdattaa meidät erämaahan,
eli koettelemusten paikkoihin.
Sellainen oli Aabrahamilla,
kun Jumala käski häntä uhraamaan rakkaan poikansa Iisakin -
Moorian vuorella.
Jumala koetteli Aabrahamia.
Hän ei kysellyt neuvoa lihalta ja vereltä, kuten Paavali sanoo.
Hän meni sinne, nousi vuorelle, ja julisti siellä: "Herra näkee".
Toisinaan joudumme tilanteeseen,
jossa Pyhä Henki vie meidät autiomaahan,
ei tappaakseen meitä veden puutteeseen.
Tiedätte mitä vettä tarkoitan.
Tarkoitan Pyhää Henkeä ja Jumalan Sanaa.
Pyhä Henki vie meidät autiomaahan -
valmistaakseen meitä parhaaseen mahdolliseen palvelukseen,
jotta voisimme ylistää ja kunnioittaa Jumalaa.
Niin meistä tulee elävän Jumalan todistajia.
Jos nyt olet autiomaassa vaikeissa olosuhteissa,
et kuole sinne, vaan pääset sieltä voittajana.
Sitten ylistät Herran nimeä ja sinusta tulee Jeesuksen todistaja.
Silloin voit auttaa muita.
Miten Jeesus vastasi saatanalle?
Miten Hän voitti saatanan näissä koettelemuksissa ja olosuhteissa?
Meidän täytyy oppia tämä.
Usko tulee kuulemisesta, ja kuuleminen Jumalan Sanasta.
Jumalan Sana täyttää meidät, valmistaa meidät ja opettaa meitä.
Jumalan Sana antaa meille elämän ja elämänohjeet.
Se opettaa meille miten elää.
Jumalan Sana on myös vahva voima,
kaksiteräinen miekka saatanaa vastaan.
Saatana tietää, oletko vakavissasi ja uskotko todella Jumalan Sanaan.
Kun uskot Jumalan Sanaan kaikissa olosuhteissa,
kestät, kun saatana kiusaa,
ja voit vastata: "Näin on kirjoitettu, ja uskon siihen".
"Uskon siihen, mitä Jumala sanoo."
Jeesus vastasi selvästi ja suorasukaisesti:
Luuk. 4:4: "Kirjoitettu on: Ei ihminen elä ainoastaan leivästä."
Saatana ei jättänyt Häntä rauhaan, vaan kiusasi uudestaan.
Luuk. 4:5: "Ja perkele vei hänet korkealle vuorelle -
ja näytti hänelle yhdessä tuokiossa kaikki maailman valtakunnat -
ja sanoi hänelle:
'Sinulle minä annan kaiken tämän valtapiirin ja sen loiston,
sillä minun haltuuni se on annettu..."
Ensimmäinen ihminenhän lankesi syntiin -
eikä toiminut vastuullisesti Jumalan Sanaa kohtaan eikä totellut sitä,
ja siten hän antoi maailman herruuden saatanalle.
"...ja minä annan sen, kenelle tahdon.
Jos sinä siis kumarrut minun eteeni, niin tämä kaikki on oleva sinun."
Se oli suuri kiusaus Jeesukselle -
ennen kuin Hän alkoi palvella Jumalaa ja Israelin kansaa.
Saatana houkutteli Häntä.
Kun olet hengellisen elämäsi autiomaassa,
ja saatana painostaa sinua,
sinua auttaa vain yksi asia: Jumalan Sana,
Jumalan lupaukset, jotka Pyhä Henki antoi meille,
koska Jeesus kuoli ristillä ja nousi ylös kuolleista.
Mitä Jeesus teki? Meidän tulee oppia Herramme esimerkistä.
Luuk. 4:8: "Jeesus vastasi ja sanoi hänelle: 'Kirjoitettu on..."
Taas Hän sanoi: "Kirjoitettu on..."
"Sinun pitää kumartaman Herraa, sinun Jumalaasi,
ja häntä ainoata palveleman."
Jeesus ei alkanut keskustella saatanan kanssa henkilökohtaisesti:
"Ymmärräthän, saatana, en voi, koska Jumala lähetti minut..."
Mitään keskustelua ei ollut,
vaan Jeesus pysäytti saatanan siihen paikkaan -
sanoen yksiselitteisesti: "Kirjoitettu on: Sinun pitää kumartaman Herraa,
sinun Jumalaasi, ja häntä ainoata palveleman."
Mitä sitten tapahtuu? Saatana kiusaa Häntä taas.
Joskus yllätymme siitä, että saamme kokea hyökkäyksen toisensa jälkeen -
ja kiusauksen toisensa jälkeen.
Hyvä taivaallinen Isämme ei salli sitä tuhotaksemme meidät.
Joskus Hän sallii sen, jotta oppisimme, mitä armo on.
Se on Jumalamme suurta rakkautta ja Pyhän Hengen voimaa.
Joskus saatana tulee kiusaamaan yhä uudelleen.
Hän koettelee meitä nähdäkseen,
miten tosissamme olemme Herran kanssa.
Saatana koettelee siis jo kolmannen kerran.
Luuk. 4:9: "Niin hän vei hänet Jerusalemiin -
ja asetti hänet pyhäkön harjalle ja sanoi hänelle:
'Jos sinä olet Jumalan Poika, niin heittäydy tästä alas,
sillä kirjoitettu on..."
Saatanakin yrittää käyttää Jumalan Sanaa.
Muistakaa: Saatana tuntee Jumalan Sanan hyvin.
Hän valehtelee.
Jumalan Sana on maailman paras asia.
Saatana ottaa hyvän Sanan ja valehtelee siitä uskoville -
ja tuhoaa näin heidän elämänsä.
Tässäkin hän käyttää Jumalan Sanaa.
Jeesus kuitenkin vastaa hänelle.
Luuk. 4:10: "sillä kirjoitettu on: Hän antaa enkeleilleen käskyn sinusta,
että he varjelevat sinua..." Se on psalmista 91.
Ps. 91:12:
"He kantavat sinua käsillänsä, ettet jalkaasi kiveen loukkaisi."
Luuk. 4:12: "Jeesus vastasi ja sanoi hänelle:
'Sanottu on: Älä kiusaa Herraa, sinun Jumalaasi'."
Kiusauksesta selviää vain Jumalan Sanalla.
Saatanan voi voittaa ja hänen kiusauksensa karkottaa -
vain Jumalan Sanalla.
Jumalan Sana on vahvin voima maan päällä.
Jumalan lupaukset antavat meille voimaa -
ja voiton kaikissa olosuhteissa.
Jos nyt olet vaikeassa tilanteessa, hengellisessä erämaassa,
etkä pääse sieltä pois, ja saatana kiusaa ja yrittää hyökätä,
tukeudu elävän Jumalan lupauksiin.
Tukeudu siihen, mitä Jumala on tehnyt.
"Sillä niin on Jumala maailmaa rakastanut,
että hän antoi ainokaisen Poikansa,
ettei yksikään, joka häneen uskoo, hukkuisi,
vaan hänellä olisi iankaikkinen elämä." (Joh. 3:16)
Jumala ei halua, että hukumme, vaan että voitamme maailman.
Autiomaa kertoo meille, että maailma on nyt kuin autiomaa.
Maailma on villi erämaa, josta puuttuu todellinen vesi.
Se ei saa elävää vettä.
Koko maailma on hengellinen autiomaa.
Hengellisesti sokeat ihmiset eivät näe, mitä tapahtuu.
Vaikka olemme tässä maailmassa, emme ole sen vallan alla.
Emme ole tästä maailmasta. Olemme syntyneet Pyhästä Hengestä.
Olemme Jumalan lapsia.
Saatana koettelee, ei vain meitä, vaan kaikkia Jumalan lapsia.
Pietari sanoo, että perkele koettelee kaikkia uskovia.
Kaikilla uskovilla on samoja ongelmia.
Siksi, että voisimme voittaa ja antaa kunnian Korkeimmalle.
Katsotaan, mitä Pietari sanoo tästä. 1. Pietarin kirje.
Uskon, että saatte tänään elävän Jumalan Sanan.
Saatte syödä elämän leipää, Jeesuksen Kristuksen nimessä.
1. Piet. 5:6-9:
"Nöyrtykää siis Jumalan väkevän käden alle,
että hän ajallansa teidät korottaisi,
ja 'heittäkää kaikki murheenne hänen päällensä,
sillä hän pitää teistä huolen'. Olkaa raittiit, valvokaa.
Teidän vastustajanne, perkele, käy ympäri niinkuin kiljuva jalopeura,
etsien, kenen hän saisi niellä.
Vastustakaa häntä lujina uskossa, tietäen,
että samat kärsimykset täytyy teidän veljiennekin maailmassa kestää."
Hengellisessä erämaassa keskitymme omiin ongelmiimme,
mutta Pietari sanoo:
"samat kärsimykset täytyy teidän veljiennekin maailmassa kestää".
1. Piet. 5:10: "Mutta kaiken armon Jumala..."
Tästä minä pidän. Jumalalla on kaikki armo, ja se on paljon.
Se on valtava armo. Hän antaa meille sen, mitä emme ansaitse.
Hän antaa meille Pyhän Hengen voiman.
"Mutta kaiken armon Jumala,
joka on kutsunut teidät iankaikkiseen kirkkauteensa Kristuksessa..."
Minne Jumala on siis kutsunut meidät?
Hän on kutsunut meidät kunniaansa ja kirkkauteensa.
Hänen suunnitelmiinsa ei kuulu, että kuolisimme autiomaassa.
Hän haluaa, että pääsemme voitokkaana luvattuun maahan.
Kun tulemme Jumalan valtakuntaan, voimme näyttää Hänelle kaiken,
mitä olemme tehneet Hänen Henkensä avulla.
Sitten sanomme: "Kiitos, Isä, että siunasit minua,
etkä hylännyt minua hetkeksikään!"
Hän haluaa, että voitamme erämaassa -
kaikki saatanan hyökkäykset, kiusaukset ja koetukset -
Jeesuksen nimessä.
1. Piet. 5:10: "Mutta kaiken armon Jumala,
joka on kutsunut teidät iankaikkiseen kirkkauteensa Kristuksessa,
vähän aikaa kärsittyänne, hän on teidät valmistava,
teitä tukeva, vahvistava ja lujittava.
Hänen olkoon valta aina ja iankaikkisesti! Amen."
Me joudumme todellakin käymään läpi vaikeuksia,
mutta sillä on tarkoitus. Emme kärsi turhaan.
Katsotaan, mitä Luukas kirjoittaa tästä.
Luuk. 4:13:
Tällainen hetki tulee nykyäänkin meille jokaiselle.
"Ja kun oli kaiken kiusattavansa kiusannut,
poistui perkele hänen luotaan ajaksi."
Meidänkin luotamme saatana lopulta poistuu.
Siksi, että hän näkee, että olemme tosissamme Jumalan Sanan kanssa -
ja että uskomme Jumalan armoon -
ja tiedämme, kuka meidät on lähettänyt.
Jeesus tiesi, että Jumala lähetti Hänet.
Hän tiesi, mistä ja miksi Hän tuli.
Meidänkin on tärkeää tietää,
mistä tulemme ja mikä on maanpäällisen elämämme tarkoitus.
Jeesus tiesi sen, ja se antoi Hänelle voimaa voittaa saatanan.
"Ja kun oli kaiken kiusattavansa kiusannut, poistui perkele..."
Luuk. 4:14: "Ja Jeesus palasi Hengen voimassa Galileaan,
ja sanoma hänestä levisi kaikkiin ympärillä oleviin seutuihin.
Ja hän opetti heidän synagoogissaan, ja kaikki ylistivät häntä."
Koettelemuksilla on tarkoitus.
Sinäkin joudut koettelemuksiin,
jotta tulisit vahvemmaksi Kristuksessa, et omissa voimissasi.
Sak. 4:6: "Ei sotaväellä eikä voimalla,
vaan minun Hengelläni, sanoo Herra Sebaot."
Jeesus palasi Hengen voimassa autiomaan koettelemuksista.
Hän palasi Hengen voimassa ja alkoi tehdä ihmeitä.
Älkää valittako, jos joudutte vaikeisiin tilanteisiin.
Niillä on tarkoituksensa.
Katsotaan Ps. 84:7:
"Kun he käyvät Kyynellaakson kautta, he muuttavat sen lähteitten maaksi,
ja syyssade peittää sen siunauksilla."
Kyynellaakso tarkoittaa autiomaata.
Jos kuljette nyt Kyynellaaksossa, muutatte sen lähteitten maaksi,
ja syyssade peittää sen siunauksilla.
Jumalan siunaukset odottavat teitä.
Vaikeuksien keskellä jotkut ihmiset valmistautuvat siihen,
että kaikki päättyy huonosti.
Toiset taas uskovat Jumalan Sanaan ja lupauksiin.
Vaikeissa olosuhteissa he valmistautuvat voittoon -
ja Pyhän Hengen voimaan.
Ps. 84:8:
"He käyvät voimasta voimaan, he astuvat Jumalan eteen Siionissa."
Me käymme kunniasta kunniaan ja voimasta voimaan.
Jumala on sen luvannut.
Nostakaa kätenne ja kiittäkää Häntä erämaassa,
vaikeissa olosuhteissa, joille ette voi mitään.
Jeesus lähti erämaasta.
Hän halusi syödä, ja Hän olisi voinut muuttaa kiven leiväksi.
Hän ei kuitenkaan tehnyt sitä. Hän ei hylännyt kutsumustaan.
Hän ei myynyt itseään -
ajallisille asioille.
Älkää myykö pois kutsumustanne. Älkää heittäkö pois uskallustanne.
Katsotaan Heprealaiskirjeen lukua 10.
Tietysti voisitte vain luovuttaa ja sanoa: "En tiedä, mitä tehdä.
Hyökkäys on liian kova ja houkutus liian suuri.
Voitte kuitenkin myös voittaa -
Jeesuksen Kristuksen armon avulla.
Hepr. 10:35-39:
"Älkää siis heittäkö pois uskallustanne, jonka palkka on suuri.
Sillä te tarvitsette kestäväisyyttä, tehdäksenne Jumalan tahdon -
ja saadaksenne sen, mikä luvattu on.
Sillä 'vähän, aivan vähän aikaa vielä,
niin tulee hän, joka tuleva on, eikä viivyttele,
mutta minun vanhurskaani on elävä uskosta,
ja jos hän vetäytyy pois, ei minun sieluni mielisty häneen'.
Mutta me emme ole niitä, jotka vetäytyvät pois...
vaan niitä, jotka uskovat sielunsa pelastukseksi."
Älkää heittäkö pois uskallustanne Kristuksessa!
Kaikki, mitä Jumala sanoi Kristuksessa, on totta.
Jos teillä on nyt vaikeuksia, ettekä ymmärrä, mitä tapahtuu,
ottakaa käyttöön Jumalan usko ja Pyhän Hengen voima.
Kysytte ehkä, miten se tapahtuu.
Alkakaa lukea ja tutkia Jumalan Sanaa.
Katsokaa mitä Jumala on teille sanonut.
Tutkikaa mitä Jumala on sanonut.
Hän ei jätä teitä murehtimaan yksinänne.
Jumala ei petä teitä. Hän on uskollinen.
Jos Hän pystyi antamaan 100-vuotiaalle Aabrahamille -
ja 90-vuotiaalle Saaralle lupaamansa pojan, Iisakin,
Hän pystyy antamaan myös teille, mitä on luvannut,
koska kaikki lupaukset Kristuksessa toteutuvat.
Älkää katsoko sitä, mitä saatana tekee.
Jeesus ei keskittynyt siihen.
Jeesus voitti saatanan Jumalan Sanalla.
Teillä on nyt sama auktoriteetti voittaa saatana Jumalan Sanalla.
Sano saatanalle: "Kirjoitettu on, että olen Jumalan lapsi".
"Kirjoitettu on: Jeesuksen haavoissa olen parantunut."
"Kirjoitettu on: Jeesus tuli kiroukseksi minun edestäni."
"Kirjoitettu on: Minä olen Jumalan lapsi, ja Pyhä Henki asuu minussa."
"Kirjoitettu on: Jumala pitää huolen kaikista tarpeistani."
Julistakaa Jumalan Sanaa ja katsokaa, mitä on kirjoitettu,
ja nauttikaa siitä.
Tutkikaa Sanaa, alkakaa rukoilla ja julistaa.
Jumalan kanssa keskustelemme,
mutta saatanaa käskemme: "Kirjoitettu on..."
Sanokaa näin, niin näette tuloksia.
Jumalan Sana on täynnä tuloksia ja kokemusta.
Ette tule pettymään. Jumala ei petä eikä valehtele.
Jumala on uskollinen. Hän ei tuota pettymystä.
Jumalan Sana voittaa aina.
Jeesus on Jumalan Sana, huomatkaa tämä!
Hän on A ja O, alku ja loppu.
Loppujen lopuksi Jumalan Sana voittaa,
joten jatkakaa sen julistamista ja tutkimista.
Rukoilkaa Jumalan Sanasta ja käskekää saatanaa.
Sanokaa hänelle: "Kirjoitettu on... Jeesuksen Kristuksen nimessä".
Haluan rukoilla puolestanne täältä Juudean autiomaasta Israelista.
Voitte saada sen saman Pyhän Hengen voitelun,
joka on nyt täällä.
Ottakaa vastaan esirukoukseni puolestanne.
Ottakaa se vastaan Jeesuksen nimessä.
Taivaallinen Isä, Aabrahamin, Iisakin ja Jaakobin Jumala,
Herramme Jeesuksen Isä,
rukoilen jokaisen katsojan puolesta.
Isä, paranna ne, jotka ovat sairaita,
koska Sinä olet parantava Jumala.
Jeesuksen haavoissa me olemme parantuneet.
Jos joku tarvitsee nyt erityistä armoa,
joku, joka kulkee Kyynellaaksossa,
paranna hänen sielunsa ja lähetä Sanasi.
"Hän lähetti sanansa ja paransi heidät..." (Ps. 107:20)
Jos puolisoiden tai muiden ihmisten suhteissa on ongelmia,
rukoilen, että paranna nämä ihmissuhteet Jeesuksen nimessä.
Isä, siunaa jokaista katsojaa,
kaikkia Jumalan ihmisiä, jotka palvelevat Jeesusta.
Antakoon Jumala teille Pyhän Hengen voimaa.
Jumala siunatkoon teitä Jeesuksen nimessä!
Hyvää ja siunattua uutta vuotta teille,
koska Israelissa on pian Rosh Hashana.
Nyt on 5774 vuotta siitä, kun Jumala loi kaiken.
Siunaan teitä ja toivotan teille hyvää ja siunattua uutta vuotta!
Shalom teille Juudean autiomaasta Jeesuksen nimessä!
Herra siunatkoon sinua ja varjelkoon sinua,
Herra valistakoon kasvonsa sinulle ja olkoon sinulle armollinen,
Herra kääntäköön kasvonsa sinun puoleesi ja antakoon sinulle rauhan.
Jeesuksen nimessä. Shalom, shalom, shalom!
Suomennos: Hannele Tainio